สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 17 พ.ย. 60
17 พ.ย. 2560

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (16 พ.ย.) ขานรับผลประกอบการที่แข็งแกร่งของบริษัทจดทะเบียนรายใหญ่ ซึ่งรวมถึงวอลมาร์ท และซิสโก ซิสเต็มส์ นอกจากนี้ ตลาดยังได้รับปัจจัยหนุนหลังจากสภาผู้แทนราษฎรสหรัฐมีมติผ่านร่างกฎหมายปฏิรูปภาษีของพรรครีพับลิกัน
ดัชนีเฉลี่ยอุตสาหกรรมดาวโจนส์ปิดที่ 23,458.36 จุด พุ่งขึ้น 187.08 จุด หรือ +0.80% ดัชนี S&amp;P500 ปิดที่ 2,585.64 จุด เพิ่มขึ้น 21.02 จุด หรือ +0.82% และดัชนี Nasdaq ปิดที่ 6,793.29 จุด เพิ่มขึ้น 87.08 จุด หรือ +1.30%
 
ตลาดหุ้นยุโรปปิดดีดตัวขึ้นเมื่อคืนนี้ (16 พ.ย.) โดยหุ้นกลุ่มรถยนต์ได้รับปัจจัยหนุนจากรายงานของสมาคมผู้ผลิตรถยนต์ยุโรป (ACEA) ซึ่งระบุว่า ยอดขายรถยนต์ใหม่พุ่งขึ้นอย่างแข็งแกร่งในเดือนต.ค. นอกจากนี้ ตลาดยังได้รับแรงบวกจากผลประกอบการของบริษัทจดทะเบียน
ดัชนี Stoxx Europe 600 ดีดตัวขึ้น 0.8% ปิดที่ 384.93 จุด
ดัชนี DAX ตลาดหุ้นเยอรมันปิดที่ 13,047.22 จุด เพิ่มขึ้น 70.85 จุด หรือ +0.55% ดัชนี CAC-40 ตลาดหุ้นฝรั่งเศสปิดที่ 5,336.39 จุด เพิ่มขึ้น 35.14 จุด หรือ +0.66% และดัชนี FTSE 100 ตลาดหุ้นลอนดอนปิดที่ 7,386.94 จุด เพิ่มขึ้น 14.33 จุด หรือ +0.19%
 
ตลาดหุ้นลอนดอนปิดดีดตัวขึ้นเมื่อคืนนี้ (16 พ.ย.) ด้วยแรงหนุนจากผลประกอบการที่แข็งแกร่งของบริษัทจดทะเบียนหลายแห่ง และการที่นักลงทุนบางส่วนได้กลับเข้าช้อนซื้อหุ้น หลังจากที่ดัชนีฟุตซี่ปิดลดลงติดต่อกัน 5 วันทำการก่อนหน้านี้
ดัชนี FTSE 100 เพิ่มขึ้น 14.33 จุด หรือ +0.19% ปิดที่ 7,386.94 จุด
 
สัญญาทองคำตลาดนิวยอร์กปิดขยับขึ้นเมื่อคืนนี้ (16 พ.ย.) หลังจากทางการสหรัฐเปิดเผยข้อมูลเศรษฐกิจที่อ่อนแอ ซึ่งส่งผลให้นักลงทุนเข้าซื้อทองคำซึ่งเป็นสินทรัพย์ที่ปลอดภัย โดยข้อมูลเศรษฐกิจที่มีการเปิดเผยเมื่อคืนนี้ รวมถึงจำนวนผู้ขอรับสวัสดิการว่างงานรายสัปดาห์
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 50 เซนต์ หรือ 0.04% ปิดที่ระดับ 1278.20 ดอลลาร์/ออนซ์
สัญญาโลหะเงินส่งมอบเดือนเดือนธ.ค.เพิ่มขึ้น 10.1 เซนต์ หรือ 0.6% ปิดที่ 17.072 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 3.1 ดอลลาร์ หรือ 0.33% ปิดที่ 936.2 ดอลลาร์/ออนซ์
สัญญาพัลลาเดียมส่งมอบเดือนธ.ค. ลดลง 25 เซนต์ ปิดที่ 984.85  ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลงเมื่อคืนนี้ (16 พ.ย.) โดยตลาดยังคงได้รับปัจจัยกดดันหลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐพุ่งขึ้นในสัปดาห์ที่แล้ว ซึ่งสวนทางกับที่นักวิเคราะห์คาดการณ์ว่าจะลดลง ขณะที่การผลิตน้ำมันดิบของสหรัฐพุ่งขึ้นแตะระดับสูงสุดเป็นประวัติการณ์
สัญญาน้ำมันดิบ WTI ส่งมอบเดือนธ.ค. ลดลง 19 เซนต์ หรือ 0.3% ปิดที่ 55.14 ดอลลาร์/บาร์เรล
สัญญาน้ำมันดิบเบรนท์ส่งมอบเดือนม.ค. ลดลง 51 เซนต์ หรือ 0.8% ปิดที่ 61.36 ดอลลาร์/บาร์เรล
 
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลหลักบางสกุล ในการซื้อขายที่ตลาดนิวยอร์กเมื่อคืนนี้ (16 พ.ย.) ด้วยแรงหนุนบางส่วนจากกระแสคาดการณ์ว่า ธนาคารกลางสหรัฐ (เฟด) จะเดินหน้าปรับขึ้นอัตราดอกเบี้ยในการประชุมนโยบายการเงินเดือนหน้า ถึงแม้ว่าเมื่อวานนี้สหรัฐจะเปิดเผยข้อมูลแรงงานที่น่าผิดหวังก็ตาม
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1764 ดอลลาร์ จากระดับ 1.1793 ดอลลาร์ ในขณะที่ปอนด์แข็งค่าขึ้นแตะ 1.3182 ดอลลาร์ จากระดับ 1.3168 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7589 ดอลลาร์ จากระดับ 0.7584 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 113.03 เยน จากระดับ 112.95 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9942 ฟรังก์สวิส จากระดับ 0.9888 ฟรังก์สวิส